Beszámoló

*Ketrecharc* munkacímű előadásunk előkészítése

drámapedagógiai foglalkozás-sorozat és akciókutatás

Magyarmecskei Általános Iskola

Drámafoglalkozások 2021. június 27-28

Foglalkozások hossza: 2x5 óra

Részvevők: 14 7.osztályos tanuló, és 16 8.osztályos tanuló, összesen 30 tanuló

Foglalkozásvezetők: Szivák-Tóth Viktor, Feuer Yvette, Somhegyi György

A foglalkozás célja a kiválasztott osztállyal való megismerkedést követően olyan tipikus iskolai konfliktus helyzetek és azok hátterének felderítése, amelyek készülő részvételi színházi előadásunk alapjául szolgálhatnak. A foglalkozás során alaposabban megismerkedtünk a résztvevők szocio-kulturális helyzetével, környezetével, problémáival, nehézségeivel, nyelvével, gondolkodásával, ambícióival, mintáival, és tesztelhettük hogyan reagálnak az általunk kitalált színházi alaphelyzetekre, karakterekre, tevékenységi formákra. Az első nap tapasztalatait beépítettük a második nap óratervébe, egyik leghasznosabb tapasztalatunk az volt, hogy minél nagyobb jelen-idejűségre kell törekednünk, és az időugrásoknál, a non-lineáris dramaturgiánál izgalmasabb a fiatalok számára a saját kortárs osztályproblémáik leképezése és annak az öröme, amikor ők maguk alakíthatják és játszhatják a történetet olyan módon, hogy a színészek szinte csak facilitátorrá válnak. Az iskola pszichológusa, Jónásné Szénási Katalin a készülő előadásunk szakmai konzulense lesz, a vele folytatott beszélgetések is segítenek bennünket az adott környezet és osztály jellegzetességeinek mélyebb megismerésében,

Ózdi II. János Pál Katolikus Általános Iskola

2021. június 8-9

FOGLALKOZÁSVEZETŐK: Szivák-Tóth Viktor, Somhegyi György, Feuer Yvette, Márfi Márk

Résztvevők: 18 7/2 és 7/3 osztályos diák együtt, valamint 19 7/1-es diák, összesen 37 tanuló

Foglalkozás hossza: 5 óra + 4 óra

Magyarmecskei tapasztalataink figyelembevételével készültünk erre a két foglalkozásra is. A célunk ugyanaz volt, de minél több szimulált konfliktus-helyzetet, dramaturgiai fordulatot szerettünk volna kipróbálni, és hogy egy másik környéken és környezetben élő, de ugyanúgy hátrányos helyzetű fiatalok milyen jellemző/tipikus kortárs konfliktusokba keverednek, milyen nyelven beszélnek egymással, milyen iskolai problémáik és nehézségeik vannak. Jelen-idejű történetvezetésre törekedtünk első nap, minimális időugrással, de második napra ezt is elvetettük. Fontos tanulság volt, hogy akkor érdemes a karakterek hátterét és kontextusát felépíttetni a gyerekekkel, ha azt szervesen használjuk, hogy amint elkapja őket a fikció (ami nagyon hasonlít a saját helyzetükre) nagy energiával és örömmel vesznek részt mint fiktív osztály a történetben, viszont a játék kedvéért olyan helyzetekbe is belemennek, ami nem feltétlenül az ő helyzetük- tehát óvatosnak kell lennünk, mi az az alaphelyzet, amit választunk. Kiderült, hogy egy fokozatosan kibomló, feszültséggel járó igazságtalan helyzet dramaturgiája fenntartja a folyamatos érdeklődést, hogy nagyon jól működtetik színészeink a kiscsoportos helyzeteket, és hogy az Erőszakmentes Kommunikáció eszköztárának a használata is beemelhető dramaturgiailag a történetünkbe- mégpedig humorral.